Rozhodnutie Komisie
z 10 júla 1985,
ktorým sa zakazuje používanie bielkovinových produktov získaných z kvasiniek Candida kultivovaných na n-alkánoch
(85/382/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 82/471/EHS z 30. júna 1982, ktorá sa vzťahuje na určité produkty používané vo výžive zvierat [1], naposledy zmenenú a doplnenú smernicou Komisie 84/443/EHS [2] a najmä jej články 4 a 6,
po konzultáciách s Vedeckým výborom pre výživu zvierat a s Vedeckým výborom pre potraviny,
keďže na základe smernice 82/471/EHS majú členské štáty dočasne povolené zachovať národné povolenia, ktoré predtým, ako boli oznámené touto smernicou, povoľovali používanie bielkovinových produktov získaných z kvasiniek Candida kultivovaných na n-alkánoch; keďže rozhodnutie spoločenstva vzťahujúce sa na tieto produkty sa má prijať v lehote dvoch rokov od oznámenia tejto smernice;
keďže, v súlade so súčasnými vedecko-technickými poznatkami a v súlade so spoločným stanoviskom Vedeckého výboru pre výživu zvierat a Vedeckého výboru pre potraviny, určité kmene kvasiniek rodu Candida sú patogénne a za určitých okolností môžu spôsobiť hypersenzitívne reakcie; keďže používanie takýchto kmeňov na výrobu bielkovín určených na výživu zvierat môže z tohoto dôvodu zahŕňať v sebe riziká pre zdravie zvierat alebo ľudí, do tej miery do akej sa uvoľňujú životaschopné bunky;
keďže, navyše, pri absencii určitých základných vedeckých údajov, a to najmä takých, ktoré sú nevyhnutné na interpretáciu pravdepodobných účinkov zmien v zložení mastných kyselín živočíšnych tukov, riziká, ktoré môžu tieto produkty predstavovať pre spotrebiteľa sa nedajú odhadnúť;
keďže, na základe súčasných poznatkov sa nedá dospieť k záveru, že bielkovinové produkty, ktoré sa dajú získať z kvasiniek rodu Candida kultivované na n-alkánoch, spĺňajú požiadavky na získanie schválenia spoločenstva podľa smernice 82/471/EHS;
keďže, používanie bielkovinových produktov získaných z kvasiniek rodu Candida vypestovaných na n-alkánoch v krmivách sa má zakázať v celom spoločenstve až dovtedy, kým sa nepotvrdí, že takéto produkty nepredstavujú zdravotné riziko pre zvieratá a ani pre ľudí;
keďže, tie členské štáty, ktoré schválili určité bielkovinové produkty získané z kvasiniek rodu Candida vypestovaných na n-alkánoch, musia vykonať nevyhnutné opatrenia na zrušenie takýchto schválení;
keďže opatrenia uvedené v tomto rozhodnutí sú v súlade so stanoviskom Stáleho výboru pre krmivá,
PRIJALA TOTO ROZHODNUTIE:
Článok 1
Národné schválenia udelené pre používanie bielkovinových produktov získaných z kvasiniek rodu Cnadida vypestovaných na n-alkánoch budú zrušené.
Článok 2
Toto rozhodnutie je účinné od 1. marca 1986.
Členské štáty budú informovať Komisiu o všetkých nevyhnutných opatreniach, ktoré vykonali s cieľom dosiahnuť súlad s týmto rozhodnutím.
Článok 3
Toto rozhodnutie je adresované členským štátom.
V Bruseli, 10. júla 1985.